Οι κυρίες της αυλής

***Οι κυρίες της αυλής*** είναι ελληνική κωμική αισθηματική μουσική ταινία του 1966, σε παραγωγή της Φίνος Φιλμ και σε σκηνοθεσία Ντίνου Δημόπουλου. Το σενάριο, που έγραψε ο Δημήτρης Γιαννουκάκης, βασίστηκε στο θεατρικό έργο του Αλφρέντ Ζερί "Το 6ο πάτωμα".

## Πλοκή

Ο Πίπης (Ντίνος Ηλιόπουλος) είναι ένας φτωχός ζωγράφος και μένει σε μία αυλή της παλιάς Αθήνας. Αναγκάζεται να μετακομίσει σε ένα μικρότερο δωμάτιο της ίδιας αυλής, καθώς αδυνατεί να πληρώσει το νοίκι του. Είναι ένας άνθρωπος γελαστός και αγαπητός σε όλους τους γείτονές του, γι' αυτό και τον στηρίζουν.

Στο παλιό δωμάτιο του Πίπη μετακομίζει ένας νέος, ο Νίκος Αλεξίου (Αλέκος Αλεξανδράκης), που είναι ερωτευμένος με τη Μελίτα Κομνηνού (Φλωρέττα Ζάννα), μία γοητευτική κυρία, ο άντρας της οποίας είναι από χρόνια εξαφανισμένος κάπου στο ανατολικό μπλοκ. Η Αννούλα Μπόσικου (Νόρα Βαλσάμη), κόρη του οργανοπαίκτη Νώντα Μπόσικου (Διονύσης Παπαγιαννόπουλος), ερωτεύεται τον Νίκο. Όμως ο Τάσος (Κώστας Πρέκας), που είναι υδραυλικός, είναι ήδη ερωτευμένος μαζί της και τα πράγματα αρχίζουν να μπερδεύονται. Από την άλλη, η χορεύτρια Νίτσα (Ελένη Προκοπίου) πείθει τον Πίπη να τη βοηθήσει στη δουλειά της σε ένα καμπαρέ.

Οι καταστάσεις αρχίζουν να γίνονται όλο και πιο περίπλοκες όταν την προσοχή του Νίκου έλκει η Αννούλα. Στο τέλος, μετά από πολλά απρόοπτα, η Αννούλα παντρεύεται τον Νίκο και ο Τάσος την Νίτσα.

## Διανομή ρόλων
* Ντίνος Ηλιόπουλος... *Πίπης Καθιστός*
* Αλέκος Αλεξανδράκης... *Νίκος Αλεξίου*
* Νόρα Βαλσάμη... *Άννα Μπόσικου*
* Διονύσης Παπαγιαννόπουλος... *Νώντας Μπόσικος*
* Ελένη Προκοπίου... *Νίτσα*
* Φλωρέττα Ζάννα... *Μελίτα Κομνηνού*
* Μαίρη Λαλοπούλου... *Ελένη Καθιστού*
* Κώστας Πρέκας... *Τάσος*
* Αντιγόνη Κουκούλη... *Πόπη*
* Κατερίνα Γιουλάκη... *κυρα-Παρασκευή*
* Τάσος Γιαννόπουλος... *μέλος συγκροτήματος*
* Μπάμπης Ανθόπουλος... *μέλος συγκροτήματος*
* Θανάσης Παπαδόπουλος... *μέλος συγκροτήματος*
* Νάσος Κατακουζηνός... *μέλος συγκροτήματος*
* Εβίτα Ηλιοπούλου... *κόρη Πίπη και Ελένης*
* Δημήτρης Μπισλάνης... *αφεντικό νυχτερινού κέντρου*
* Νίκος Τσούκας... *βοηθός αφεντικού νυχτερινού κέντρου*
* Τζών Στάκας... *Αμερικάνος*
* Παναγιώτης Καραβουσιάνος... *κουμπάρος*
* Υβόνη Βλαδίμηρου... *γειτόνισσα*
* Γιάννης Φύριος
* Στράτος Παχής... *γιατρός*

## Παραγωγή και παραλειπόμενα
[200px|thumb|left|Χαρακτηριστική σκηνή της ταινίας: [Ντίνος Ηλιόπουλος, Ελένη Προκοπίου, Αντιγόνη Κουκούλη, Κατερίνα Γιουλάκη, Μαίρη Λαλοπούλου (από τα αριστερά στα δεξιά)]]
Το θεατρικό του Ζερί είχε ανέβει με μεγάλη επιτυχία στην Αθήνα, αρχικά το 1938 από τον θίασο της Μαρίκας Κοτοπούλη και αργότερα σε διασκευή από τον θίασο του Ντίνου Ηλιόπουλου το 1964-1965 στο θέατρο Γκλόρια. Γυρίστηκε το 1966 από την Φίνος Φιλμ και είχε διάρκεια προβολής 100 λεπτών, έκοψε δε 338.081 εισιτήρια. Την πρεμιέρα της θεατρικής παράστασης είχε παρακολουθήσει και ο τότε νεαρός βασιλιάς Κωνσταντίνος Β', που είχε συγχαρεί τον Ντίνο Ηλιόπουλο στο καμαρίνι του. Ο Ηλιόπουλος είχε αμειφθεί για τη συμμετοχή του με 90.000 δραχμές, ποσό σεβαστό για εκείνη την εποχή. 

Την ταινία σκηνοθέτησε ο Ντίνος Δημόπουλος -ένας από τους καλύτερους σκηνοθέτες της ελληνικής κινηματογραφίας και παλιός ηθοποιός- ο οποίος ήταν συμμαθητής του Ντίνου Ηλιόπουλου στη δραματική σχολή και καλός φίλος του. Μετά από χρόνια αυτή η φιλία εξελίχθηκε σε κουμπαριά.

Στην ταινία κάνει το κινηματογραφικό της ντεμπούτο η μικρή κόρη του Ντίνου Ηλιόπουλου, Εβίτα Ηλιοπούλου, σε ηλικία 2 ετών. 

## Παραπομπές


## Εξωτερικοί σύνδεσμοι
*
*''Οι κυριες της αυλης'' στη Φίνος Φιλμ
* ''Οι κυρίες της αυλής''  στο Cine.gr

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1966
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές ταινίες
Κατηγορία:Ελληνικές μουσικές κωμικές ταινίες
Κατηγορία:Ταινίες σε σκηνοθεσία Ντίνου Δημόπουλου
Κατηγορία:Ταινίες βασισμένες σε θεατρικά έργα
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές ασπρόμαυρες ταινίες